b'\n_START_ARTICLE_\nOtrok in knjiga\n_START_PARAGRAPH_\nOtrok in knjiga je strokovna revija s podro\xc4\x8dja mladinske knji\xc5\xbeevnosti, knji\xc5\xbeevne vzgoje ter tudi medijev, ki so povezani s knjigo, ki izhaja od leta 1971. Izdajajo jo Mariborska knji\xc5\xbenica (kjer je ves \xc4\x8das tudi sede\xc5\xbe uredni\xc5\xa1tva)), Pedago\xc5\xa1ka fakulteta v Mariboru in Pionirska knji\xc5\xbenica, enota Knji\xc5\xbenice Otona \xc5\xbdupan\xc4\x8di\xc4\x8da v Ljubljani.\n_START_SECTION_\nNamen in poslanstvo\n_START_PARAGRAPH_\nNjen prvotni namen je bil uveljaviti mladinsko knji\xc5\xbeevnost kot pomembno ustvarjalno podro\xc4\x8dje, ki ga je potrebno strokovno in sistemati\xc4\x8dno obravnavati ter enakovredno prou\xc4\x8devati v sklopu literarne vede. Leta 1991, ob svoji dvajsetletnici, je spodbudila ustanovitev Centra za mladinsko knji\xc5\xbeevnost in didaktiko na Pedago\xc5\xa1ki fakulteti v Mariboru in Slovenske sekcije IBBY, ki ima svoj sede\xc5\xbe v Pionirski knji\xc5\xbenici, enoti Knji\xc5\xbenice Otona \xc5\xbdupan\xc4\x8di\xc4\x8da, v Ljubljani.\n_START_SECTION_\nIzhajanje\n_START_PARAGRAPH_\nSprva je revija izhajala enkrat letno, leta 1977 je za\xc4\x8dela izhajati dvakrat na leto, od leta 2003 pa izidejo na leto tri \xc5\xa1tevilke. Od leta 2004 skupaj z Mariborsko knji\xc5\xbenico izdaja monografske publikacije.'